Seg yiseggasen 2000 d afella i d-yennunet wawal ɣef uṣennef n kra wungalen. Llan yimmuda yettwalin isem n tewsit yersen ɣef tɣellaft tamezwarut n wungalen-agi d tḍersa-nsen, ur mṣadan ara aṭas i yettwalin ungal d tawsit tabeṛṛanit, d akcam i d-yekcem ɣer yidles n teqbaylit, meḥsub, yettuḥettem fell-as ad yeddu d yilugan s wayes yettwassen deg tsekla tutrimt neɣ ma ulac d yerreẓ wazal-is. Yuɣal ayen i d-ibanen d amxalef deg wungal, ḥesben-t kra n yimmuda zun d lexṣaṣ. D amedya, Nasserdine Ait Ouali (2015: 15), yettwali belli yal aḍras ur nesmid xersum meyya (100) n yisebtaren, ur yezmir ad yettuneḥsab d ungal. Meɛna llan wid i d-ifergen iman-nsen ɣef ubrid-agi. Deg tezwert i yexdem Zahir Meksem i wungal-ines Tabrat n uẓekka, yesmenyaf ad yeǧǧ abrid i waṭas n tɣuriwin. Yenna-d : « Aḍris-a nezmer, ahat, ad tnwali d ungal acku deg waṭas n tulmisin-is yeffel i tullist; nezmer ad t-nwali d tullist acku wezzil ibedd s tugget ɣef umazrar n tedyanin » (Meksem Z., 2015 : 6). Amsami-agi i d-ibanen gar wungalen d tewsatin niḍen d udem yellan di yal tasekla yezzren di tallit n ubeddel. Seg wakken tawuri n wungal teqqen aṭas ɣer tira, uɣalen kra n yimura, ssemrasen isem-agi « ungal » akken ad wehhin sumata ɣer uḍris aseklan yuran s tmaziɣt (s teqbaylit), akken tebɣu tili tḍersa-s.